PATVIRTINTA

Prienų rajono savivaldybės tarybos

2024 m. balandžio d.

sprendimu Nr.

INDIVIDUALIŲ NUOTEKŲ VALYMO ĮRENGINIŲ ĮRENGIMO IŠLAIDŲ DALINIO KOMPENSAVIMO TVARKOS APRAŠAS

I SKYRIUS

Bendrosios nuostatos

1. Individualių nuotekų valymo įrenginių (toliau – Įrenginiai) įrengimo išlaidų dalinio kompensavimo tvarkos aprašas (toliau – Aprašas) reglamentuoja gyventojų paraiškų teikimo, vertinimo ir lėšų skyrimo tvarką Prienų rajono savivaldybėje (toliau – Savivaldybė).

2. Įrenginiai turi atitikti Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“, (toliau – Reglamentas) reikalavimus.

3. Įrenginių įrengimo išlaidos iš dalies kompensuojamos Savivaldybės biudžeto lėšomis.

4. Aprašas taikomas tik buityje susidarančių nuotekų valymo įrenginiams įrengti.

II SKYRIUS

REIKALAVIMAI PAREIŠKĖJAMS

5. Paraiškas įrengtų Įrenginių įrengimo išlaidų daliniam kompensavimui gauti gali teikti individualių ir daugiabučių namų gyventojai (toliau – Pareiškėjai), savo gyvenamąją vietą deklaravę Savivaldybėje ne vėliau kaip prieš 2 metus, skaičiuojant nuo paraiškos pateikimo datos, Įrenginius įrengę Savivaldybės teritorijoje, atlikę Įrenginių įrengimo darbus ir visiškai užbaigę juos Lietuvos Respublikos teisės aktuose nustatyta tvarka.

6. Tinkamomis kompensuoti išlaidos gali būti pripažintos tų Pareiškėjų, kurie:

6.1. neturi techninės galimybės prisijungti prie centralizuotų nuotekų tinklų ir tokie tinklai neplanuojami įrengti artimiausius 3 metus;

6.2. įsirengė Įrenginius po 2024 m. sausio 1 d.

Iii SKYRIUS

PARAIŠKŲ TEIKIMAS, VERTINIMAS, LĖŠŲ SKYRIMO TVARKA

7. Savivaldybės administracija (toliau – Administracija) interneto svetainėje kasmet, ne vėliau kaip iki gegužės 1 d., paskelbia kvietimą teikti paraiškas Įrenginių įrengimo išlaidų daliniam kompensavimui gauti (paraiškos forma – Aprašo priedas). Kvietimas papildomai gali būti skelbiamas rajono laikraštyje, seniūnijose.

8. Paraiškas Pareiškėjai gali teikti iki einamųjų metų spalio 1 dienos Administracijai tiesiogiai arba paštu.

9. Su paraiška pateikiami dokumentai:

9.1. Nekilnojamojo turto registro centrinio duomenų banko išrašas (ne senesnis kaip vieno mėnesio) apie nuosavybės teise įregistruotą pastatą ir žemės sklypą, kuriame įrengti Įrenginiai;

9.2. Įrenginių statybą leidžiančio dokumento kopija, jei tai numato LR teisės aktai;

9.3. jei žemės sklypas priklauso ne vienam savininkui, kito (-ų) savininko (-ų) rašytinis (-iai) sutikimas (-ai), kad neprieštarauja Įrenginių įrengimui;

9.4. Nacionalinės žemės tarnybos prie Aplinkos ministerijos Kauno apygardos žemės tvarkymo ir administravimo skyriaus rašytinis sutikimas dėl numatytų darbų atlikimo (taikoma kaimiškoje teritorijoje, valstybinės žemės fondo arba nuomojamoje iš valstybės žemėje), miesto ar miestelio teritorijoje – Savivaldybės mero sutikimas;

9.5. Pareiškėjo gyvenamosios vietos deklaracija;

9.6. Pareiškėjo vardu išrašyti medžiagų, Įrenginių įsigijimo, įrengimo darbų ir kitas išlaidas pagrindžiantys dokumentai (PVM sąskaitos faktūros, sąskaitos faktūros) ir išlaidų apmokėjimą įrodantys dokumentai (banko arba kitos kredito įstaigos sąskaitos išrašai, kasos kvitai ir kt.);

9.7. Įrenginių eksploatacinių savybių deklaracija (Įrenginio sertifikatas). Įrenginio išvalomos ir į gamtinę aplinką išleidžiamos buitinės nuotekos negali viršyti Reglamente nurodytų užterštumo reikšmių;

9.8. Įrenginio tiekėjo (gamintojo) ar statybos darbus atlikusio rangovo pasirašyto sumontuotų nuotekų valymo įrenginių (toliau – NVĮ) paleidimo–derinimo darbų akto kopija;

9.9. UAB „Prienų vandenys“ išduota pažyma dėl Pareiškėjo techninių galimybių prisijungti prie centralizuotų nuotekų surinkimo tinklų (esamų ir planuojamų nutiesti per artimiausius 3 metus) arba UAB „Prienų vandenys“ išduotų prisijungimo sąlygų projektavimui kopija;

9.10. sutarties su NVĮ gamintoju ar kitu asmeniu dėl NVĮ eksploatacijos arba įrenginio savininko įsipareigojimas užtikrinti NVĮ eksploataciją pagal gamintojo pateiktą instrukciją ir valytų nuotekų laboratorinę kontrolę;

9.11. išlaidų dalinio kompensavimo prioritetus, nurodytus šio Aprašo 12 punkte, įrodantys dokumentai;

9.12. geodezinė kontrolinė nuotrauka.

10. Pareiškėjas atsako už pateiktų duomenų ir dokumentų teisingumą.

11. Pasibaigus paraiškų priėmimo terminui, gautas ir užregistruotas paraiškas su pateiktais dokumentais nagrinėja ir vertina Savivaldybė mero potvarkiu sudaryta komisija (toliau – Komisija).

12. Vertinant paraiškas, prioritetas skiriamas šioms asmenų grupėms:

12.1. daugiavaikės šeimos;

12.2. socialinę paramą gaunantys asmenys;

12.3. būste gyvenantis neįgalus asmuo;

12.4. įrašyti į rezervinį sąrašą kompensacijai gauti.

13. Jeigu pagal Aprašo 12 punkte nurodytus prioritetus atrinktų visų Pareiškėjų bendra prašoma suma viršija skirtą finansavimą, eiliškumas nustatomas pagal paraiškos gavimo Administracijoje datą. Tinkamos kompensacijai gauti paraiškos, kurioms nepakanka numatytų skirti lėšų einamaisiais metais, įrašomos į rezervinį sąrašą ir perkeliamos į ateinančius metus.

14. Komisija, įvertinusi paraiškas ir sudariusi eilę, atlieka patikrą Įrenginių įrengimo vietoje ir teikia siūlymą Administracijos direktoriui dėl Įrenginių įrengimo išlaidų dalinio kompensavimo skyrimo.

15. Atsižvelgiant į Komisijos pateiktą siūlymą, kompensacijos skiriamos Administracijos direktoriaus įsakymu.

16. Apie sprendimą dėl kompensavimo skyrimo Pareiškėjai informuojami per 10 darbo dienų nuo Administracijos direktoriaus įsakymo įsigaliojimo.

17. Už baigtų Įrenginių įrengimą Pareiškėjui kompensuojama:

17.1. individualių namų savininkams – 50 % patirtų išlaidų sumos, bet ne daugiau kaip 1000 (vienas tūkstantis) eurų;

17.2. dvibučių ir daugiabučių namų butų savininkams – 50 % patirtų išlaidų sumos, bet ne daugiau kaip 1000 (vienas tūkstantis) eurų vienam butui.

18. Lėšos pervedamos Pareiškėjams į paraiškoje nurodytą banko sąskaitą.

IV SKYRIUS

BAIGIAMOSIOS NUOSTATOS

19. Šis Aprašas gali būti keičiamas, pripažįstamas netekusiu galios Savivaldybės tarybos sprendimu.

20. Savivaldybės institucijų sprendimai, priimti vadovaujantis šiuo Aprašu, gali būti skundžiami Lietuvos Respublikos administracinių bylų teisenos įstatymo nustatyta tvarka.

_________________

Individualių nuotekų valymo įrenginių įrengimo

išlaidų dalinio kompensavimo tvarkos aprašo

(Prienų rajono savivaldybės tarybos

2024 m. balandžio 25 d. sprendimo Nr........)

priedas

(Paraiškos forma)

(Pareiškėjo vardas, pavardė, telefono Nr., el. p. adresas)

(Pareiškėjo adresas)

Prienų rajono savivaldybės administracijai

PARAIŠKA

DĖL individualiŲ nuotekų valymo įrenginiŲ ĮRENGIMO išlaidų DALINIO KOMPENSAVIMO

20______m. _____________________d.

(Prienai)

Vadovaudamasis individualių buitinių nuotekų valymo įrenginių įrengimo išlaidų dalinio kompensavimo tvarkos aprašu, patvirtintu Prienų rajono savivaldybės tarybos 2024 m. balandžio 25 d. sprendimu Nr............,

prašau skirti kompensaciją, nes 20__________________ metais adresu ___________________________________________________________ esu įsirengęs individualius buitinių nuotekų valymo įrenginius.

Prašoma kompensavimo suma_____________________ Eur.

Informuoju, kad (pažymėti pasirinktą variantą X):

□ esame daugiavaikė šeima;

□ esu socialinę paramą gaunantis asmuo;

□ būste gyvena neįgalus asmuo;

□ __________________

Vartotojų skaičius (deklaruoti gyventojai)___vnt.

Prašau skirtą kompensaciją _______________ Eur, pervesti į _________________________

(banko pavadinimas)

sąskaitą Nr. ________________________________.

PRIDEDAMA:

□ Nekilnojamojo turto registro centro duomenų banko išrašo apie nuosavybės teise įregistruotą pastatą ir žemės sklypą kopija.

□ Įrenginių statybą leidžiančio dokumento kopija (miesto teritorijoje).

□ Žemės sklypo savininko sutikimas (taikoma, jei yra ne vienas žemės sklypo savininkas).

□ . Nacionalinės žemės tarnybos prie Aplinkos ministerijos Kauno apygardos žemės tvarkymo ir administravimo skyriaus rašytinis sutikimas dėl numatytų darbų atlikimo (taikoma kaimiškoje teritorijoje, valstybinės žemės fondo arba nuomojamoje iš valstybės žemėje), miesto ar miestelio teritorijoje – Savivaldybės mero sutikimas;

□ Gyvenamosios vietos deklaracija.

□ Medžiagų, įrenginių įsigijimo, statybos darbų atlikimo ir kitas išlaidas pagrindžiantys dokumentai (PVM sąskaitos faktūros, sąskaitos faktūros) ir išlaidų apmokėjimą įrodantys dokumentai (banko arba kitos kredito įstaigos sąskaitos išrašai, kasos kvitai ir kt.).

□ NVĮ eksploatacinių savybių deklaracija (Įrenginio sertifikatas).

□ Statybos darbus atlikusio rangovo pasirašytas sumontuotų buitinių nuotekų valymo įrenginių (NVĮ) paleidimo–derinimo darbų perdavimo akto kopija.

□ Pažyma iš UAB „Prienų vandenys“.

□ Sutartis su nuotekų valymo įrenginio gamintoju ar kitu asmeniu dėl NVĮ eksploatacijos arba įrenginio savininko įsipareigojimas užtikrinti NVĮ eksploatavimą pagal gamintojo pateiktą instrukciją ir valytų nuotekų laboratorinę kontrolę.

□ geodezinė kontrolinė nuotrauka.

Kiti dokumentai: _______________________________________________________________________

______________________________________________________________________________

______________________________________________________________________________

Pasirašydamas (-i) tvirtinu (-ame), kad:

	paraiškoje pateikta informacija ir dokumentai (jų kopijos) yra teisingi ir atitinkantys Lietuvos Respublikos įstatymų ir kitų teisės aktų reikalavimus;

	sutinku (-ame), kad mano / mūsų duomenys, būtini išlaidų kompensavimui gauti, būtų įstatymų nustatyta tvarka tikrinami valstybės informacinėse sistemose ir registruose.

Pareiškėjas	_____________	__________________

(parašas)	(vardas, pavardė)

Informuojame Jus, kad Jūsų asmens duomenų valdytojas yra Prienų rajono savivaldybės administracija, juridinio asmens kodas 288742590, adresas: Laisvės a. 12, LT-59126 Prienai, tel. (8 319 61102), el. p. administracija@prienai.lt.

Jūsų asmens duomenys tvarkomi siekiant išnagrinėti Jūsų paraišką dėl individualių nuotekų valymo įrenginių įrengimo išlaidų dalinio kompensavimo. Tvarkymo pagrindas – tvarkyti duomenis būtina, kad būtų įvykdyta duomenų valdytojui taikoma teisinė prievolė, taip pat siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas. Jūsų duomenys Savivaldybės administracijoje bus saugomi teisės aktų, reglamentuojančių duomenų saugojimo terminus, nustatyta tvarka ir terminais. Paraiška ir joje pateikti asmens duomenys bei pridedami dokumentai bus teikiami Paraiškų dėl individualių nuotekų valymo įrenginių įrengimo išlaidų dalinio kompensavimo vertinimo komisijai, nes tai yra būtina Jūsų paraiškai išnagrinėti bei to reikalauja teisės aktų nuostatos. Taip pat Jūsų duomenys gali būti teikiami kitoms institucijoms bei asmenims, turintiems teisę gauti šią informaciją teisės aktų nustatyta tvarka. Jeigu Jūs nepateiksite savo asmens duomenų, negalėsime išnagrinėti Jūsų paraiškos.

Jūs turite teisę kreiptis su prašymu susipažinti su savo asmens duomenimis, ištaisyti, papildyti ar ištrinti juos, apriboti jų tvarkymą, juos perkelti, taip pat turite teisę nesutikti su duomenų tvarkymu ar pateikti skundą Valstybinei duomenų apsaugos inspekcijai. Daugiau informacijos apie asmens duomenų tvarkymą galite rasti Prienų rajono savivaldybės interneto svetainėje www.prienai.lt